OBH 1924/1999.
Az állampolgári jogok országgyűlési biztosának jelentése
Ügyintéző: dr. Kovács Zsolt

Tárgy:   Székesfehérvári Ybl Miklós
Középiskola   átszervezése

Az eljárás megindulása

A székesfehérvári Ybl Miklós Középiskola tanulóinak szülei fordultak panasszal az országgyűlési biztoshoz a középiskola jogutód nélküli megszüntetése, illetve a tanulóknak másik középiskolába történő átirányítása miatt.

Az ügyben az Alkotmány 70/F. § -ban biztosított művelődéshez való alkotmányos joggal összefüggő visszásság gyanújára tekintettel vizsgálatot indítottam, és a vizsgálat során megkerestem az önkormányzat polgármesterét. A beszerzett információk alapján a következő tényállást állapítottam meg.

A tényállás

A székesfehérvári önkormányzat a csökkenő gyermeklétszám miatt alacsony kihasználtságú intézmények gazdaságtalan működésére tekintettel az oktatási rendszerének átalakítása keretében a középfokú szakképzés racionalizálását is tervbe vette. Ennek érdekében a vegyes profilú középiskolákat és gimnáziumokat is át kívánta szervezni. 

A Ybl Miklós Középiskola gépjármű-technikai szakmai képzését a Váci Mihály Ipari Szakképző Iskolába tervezte áthelyezni, ahol már folyt karosszéria-lakatos képzés.

Az önkormányzat a koncepcióról az érintetteket szakmai megbeszélésen tájékoztatta, és az iskolai közösségek véleményét kikérte az előterjesztés 1999. április 22-i közgyűlés előtti testületi megvitatását megelőzően.

Az érintettek a kérdés bizottsági tárgyalásának napján tüntetést is szerveztek. Ellenérvként felhozták, hogy az önkormányzat jól, és gazdaságosan működő intézményt kíván megszüntetni, és a pedagógusok, és a szülők véleményét figyelmen kívül hagyják.

A Közgyűlés 137/1999. (IV.22.) Kgy. számon tárgyalt az átszervezésről. Majd az érdekképviseletek véleményének figyelembevételével az eredeti koncepciót némi változtatással 215/1999. (V.27.) Kgy. számon fogadta el a közgyűlés. Azért hogy az áthelyezés ne okozzon szakmai törést a tanulóknak, 1999-ben csak a Ybl Miklós Középiskola I. és II. évfolyama kerül áthelyezésre, míg a III. - IV. évfolyam kifutásos rendszerben a Középiskolában érettségizhet. A Ybl Miklós Középiskola szakközépiskolai képzését 2001. június 30. -i dátummal szünteti meg. Az épületben 1999. július 1-jétől gimnázium működik, ahova még a Bugát Pál Egészségügyi Szakközépiskola és Gimnázium gimnáziumi része elhelyezésre kerül.

A törvényességi ellenőrzés keretében a Fejér Megyei Közigazgatási Hivatal felülvizsgálta a határozatokat, de a középfokú intézmények átszervezése kérdésében kifogást nem emelt.

A vizsgálat jogszabályi háttere

A Magyar Köztársaság Alkotmánya

44/A. § (1) A helyi képviselőtestület: a) önkormányzati ügyekben önállóan szabályoz és igazgat, döntése kizárólag törvényességi okból vizsgálható felül, b) gyakorolja az önkormányzati tulajdon tekintetében a tulajdonost megillető jogokat, az önkormányzat bevételeivel önállóan gazdálkodik, saját felelősségére vállalkozhat, c) az önkormányzat törvényben meghatározott feladatainak ellátásához megfelelő saját bevételre jogosult, továbbá e feladatokkal arányban álló állami támogatásban részesül,

70/F. § (1) A Magyar Köztársaság biztosítja az állampolgárok számára a művelődéshez való jogot.  (2) A Magyar Köztársaság ezt a jogot a közművelődés kiterjesztésével és általánossá tételével, az ingyenes és kötelező általános iskolával, képességei alapján mindenki számára hozzáférhető közép- és felsőfokú oktatással, továbbá az oktatásban részesülők anyagi támogatásával valósítja meg.

A közoktatásról szóló 1993. évi LXXIX. törvény (a továbbiakban: Köot.) 

102. § (3) A fenntartó a közoktatási intézmény megszüntetésével, átszervezésével, feladatának megváltoztatásával, nevének megállapításával, költségvetésének meghatározásával és módosításával, vezetőjének megbízásával és megbízásának visszavonásával összefüggő döntése előtt beszerzi az intézmény alkalmazotti közösségének, az iskolaszéknek, az iskolai szülői szervezetnek, az iskolai diákönkormányzatnak  a véleményét.

A vizsgálat megállapításai

A vizsgálatom megindításakor figyelembe vettem, hogy az önkormányzat mint fenntartó nagyfokú önállósággal bír az intézményi struktúra kialakításában, szervezésében. Döntéseit a csökkenő gyermeklétszám miatt összességében alacsony kihasználtságú intézmények gazdaságtalan működése indokolja. A vizsgálat folytatása mellett döntöttem, mert felmerült annak a lehetősége, hogy az önkormányzat a tanulók művelődéshez való jogát korlátozza.

A helyi önkormányzatokról szóló 1990. évi LXV. tv. 8. § (1) bek. szerint az önkormányzatnak a helyi közszolgáltatások körében kell gondoskodnia az alapfokú oktatásról.

Az önkormányzat döntése kizárólag törvényességi, és alkotmányossági okból vizsgálható felül. Gazdálkodás körében hozott döntését célszerűségi szempontból felülbírálni egyetlen szervezetnek sincs törvényben biztosított joga.

A törvényességi ellenőrzés keretében a Fejér Megyei Közigazgatási Hivatal felülvizsgálta a közgyűlés határozatát a Ybl Miklós Szakközépiskola megszüntetése ügyében, és megállapította, hogy az önkormányzat a kérdést véglegesen rendező határozatainak meghozatala előtt intézkedett a Köot. szabályainak megfelelően az érintettek véleményének kikéréséről, és e jogukat gyakorolhatták. 

A vélemények egy részét a közgyűlés elfogadta, és a koncepcióját módosította.

A művelődéshez való jog az alkotmányban biztosított alapjogok második generációjaként ismert jogok csoportjának része, olyan társadalmi konszenzuson alapuló érték, amely államcélként fogalmazódik meg. Az állam törvényekben vállalt feladatának ellátását - helyi szinten - az önkormányzatok közreműködésével valósítja meg azáltal, hogy biztosítja - többek között - az ingyenes és kötelező általános iskola igénybevételének lehetőségét. 

A Köot. szabályai alapján az érdekeltek jogszerűen igénylik, hogy a fenntartó a döntése előtt kérje ki az érdekképviseleti szerveik véleményét az átszervezés módjáról, de a kérdésben végső soron az önkormányzat képviselőtestülete, közgyűlése jogosult a döntés meghozatalára, mert - álláspontom szerint - a szabad iskolaválasztás jogát nem lehet kiterjesztően értelmezni, mivel az nem biztosítja a gyermekeknek és szüleiknek az ingyenes és kötelező általános iskola biztosításának sérelme nélkül, azt a jogot, hogy a művelődéshez való alapjogra hivatkozással valamely intézmény változatlanul hagyását követeljék. A hatályos jogszabály nem biztosít vétójogot senkinek az érveinek figyelmen kívül hagyása miatt. 

A panaszosok által rendelkezésemre bocsátott iratok, az önkormányzat polgármestere, és a közigazgatási hivatal vezetője által adott tájékoztatás alapján lefolytatott vizsgálat eredményeként megállapítottam, hogy az önkormányzat eljárásában az országgyűlési biztos intézkedését igénylő alkotmányban biztosított alapjog sérelmére nem került sor, ezért a vizsgálatot alkotmányos jogokkal kapcsolatos visszásság hiányában megszüntetem.

Budapest, 1999. szeptember 23.

Gönczöl Katalin